Наредба бр. 1 Претседника Краљевске владе за 31. март 1941.
НАРЕДБА БР. 1
ПРЕТСЕДНИКА КРАЉЕВСКЕ ВЛАДЕ
ЗА 31 МАРТ 1941

Поводом алармантних вести, које по нашој земљи шире страни агенти, ради уношења неспокојства у наш народ и чиновништво, —

Н А Р Е Ђ У Ј Е М:

Да се саопшти и јави свима, да се народ не поводи за овим нетачним, вешто убаченим и преношеним вестима и да нема разлога узбуни.

Краљевска влада води пријатељску политику са свима нашим суседима и настоји да овима стане у односима најбољег суседства и пријатељства и у томе правцу ће и даље настојати, предузимајући све што је у границама њене могућности.

Све наше становништво треба да буде спокојно, да ради своје текуће послове и да се не да узнемиравати неоснованим гласовима протуреним из иностранства или земље.

Стога забрањујем свако исељавање из својих места и напуштање својих домова, јер је то безразложно, а може имати и штетних последица.

Интереси државе и народа налажу да свако чува свој дом и да на његовом прагу, ако то устреба и ако то судбина додели, положи живот за добро Отаџбине, Краља и народа.

Војска, ваздухопловство и морнарица наше Краљевине спремни су да врше своје дужности.

Све државне власти и у првом реду општинске власти и свештенство, имају остати на својим местима у сваком случају.

Надлежни г г. министри дозволиће само ону евакуацију, која је предвиђена планом, а за коју се иначе издају писмена наређења.

Господин министар унутрашњих послова изволеће предузети све потребне мере, да се сви скупови, који не одговарају потребама ове ситуације, забране, као и да се забрани и окупљање становништва на разним местима.

По предњој наредби изволеће надлежни г. г. министри одмах наредити потребно ради тачног поступка. Том приликом нарочито скренути пажњу државном чиновништву на свесно вршење службе у овим тешким моментима и на његову улогу у погледу сузбијања нетачних вести и одржавања духа народа на потребној висини.

Претседник Министарстког савета
армијски ђенерал
ДУШАН Т. СИМОВИЋ, с. р.

Извори 

 Политика, бр. 11.792 од уторка 1. априла 1941., насловна страна.

Краљевина Југославија
Наредбе
1941.